ไกล่เกลี่ยหนี้สาธารณูปโภค
กรมบังคับคดีตั้งเป้าล้างหนี้ครัวเรือน ดึงลูกหนี้ค้างค่าน้ำ ค่าไฟ ค่าโทรศัพท์ ไกล่เกลี่ยหนี้&nbsp;
29 ก.พ. 2559

กรมบังคับคดีตั้งเป้าล้างหนี้ครัวเรือน ดึงลูกหนี้ค้างค่าน้ำ ค่าไฟ ค่าโทรศัพท์ ไกล่เกลี่ยหนี้  
น.ส.ชลธร มีวงศ์อุโฆษ หัวหน้าศูนย์ไกล่เกลี่ย กรมบังคับคดี เปิดเผยว่า ในปีนี้กรมบังคับคดีมีนโยบายเชิงรุกจะไกล่เกลี่ยลูกหนี้ภาคครัวเรือน ซึ่งขณะนี้กรมได้ทำหนังสือเชิญชวนผู้ให้บริการระบบสาธารณูปโภค ได้แก่ บริษัท ทีโอที การประปานครหลวง และการไฟฟ้านครหลวง ให้เข้ามาร่วมโครงการไกล่เกลี่ยหนี้กับผู้ที่ค้างชำระค่าบริการจนต้องฟ้องร้องดำเนินคดี
น.ส.ชลธร กล่าวว่า ขณะนี้มีบริษัท ทีโอที ตอบรับเข้าร่วมโครงการไกล่เกลี่ยหนี้แล้ว และได้ส่งจดหมายเชิญลูกหนี้ที่ติดค้างชำระค่าบริการโทรศัพท์พื้นฐานให้เข้ามาเริ่มเจรจาประนอมหนี้ นอกจากนี้กรมบังคับคดีจะเชิญชวนเจ้าหนี้ที่เป็นรัฐวิสาหกิจและภาครัฐเข้ามาร่วมการกระบวนการไกล่เกลี่ยหนี้ด้วย
“กรมบังคับคดีร่วมกับทีโอที เชิญลูกหนี้มาไกล่เกลี่ยเงินค้างชำระ ซึ่งก็มีการทยอยเข้ามาไกล่เกลี่ย ถึงแม้ว่าลูกหนี้แต่ละรายมียอดค้างชำระไม่มากนัก แต่ถ้าเป็นหนี้กับหน่วยงานราชการหรือรัฐวิสาหกิจจะต้องดำเนินคดีฟ้องร้องตามกฎหมาย เพราะหากไม่ดำเนินคดีและปล่อยให้คดีหมดอายุความ และเจ้าหน้าที่รัฐหรือรัฐวิสาหกิจก็จะมีความผิดละเว้นการปฏิบัติหน้าที่” น.ส.ชลธร กล่าว
อย่างไรก็ตาม การเข้ามาเจรจาไกล่เกลี่ยหนี้จะเป็นวิธีที่ดีที่สุด เพราะลูกหนี้ที่กรมบังคับคดีร่วมกับเจ้าหนี้ที่เชิญมาไกล่เกลี่ยนั้น ต้องเป็นหนี้ที่ศาลมีคำพิพากษาแล้ว และอยู่ในขั้นตอนที่เจ้าหนี้จะมานำสืบทรัพย์ และยึดอายัดทรัพย์ บังคับคดี ซึ่งหากจำนวนหนี้ไม่มาก การยึดทรัพย์จะมีค่าใช้จ่าย ทำให้มีค่าใช้จ่ายและเสียเวลา
น.ส.ชลธร กล่าวว่า หลังจากที่กรมบังคับคดีได้ร่วมมหกรรมไกล่เกลี่ยหนี้กับ บริษัทกรุงไทย (เคทีซี) ที่ผ่านมา ประสบความสำเร็จเป็นอย่างดี โดยธนาคารแห่งประเทศไทย (ธปท.) ได้ติดต่อเพื่อที่จะขอข้อมูลรายละเอียดโครงการ เพื่อที่จะชักชวนให้สถาบันการเงินอื่นๆ เข้ามาร่วมไกล่เกลี่ยหนี้ ซึ่งจะทำให้ลดปัญหาหนี้ครัวเรือน และลดปัญหาหนี้ที่ไม่ก่อให้เกิดรายได้ (เอ็นพีแอล) ของสถาบันการเงินลงทางอ้อม
ในขณะเดียวกันกรมบังคับคดีอยู่ระหว่างสานต่อโครงการไกล่เกลี่ยหนี้กับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กองทุนเงินให้กู้ยืมเพื่อการศึกษา (กยศ.) และธนาคารอาคารสงเคราะห์ (ธอส.) และผู้ประกอบการธุรกิจบัตรเครดิตอีกหลายแห่ง ซึ่งสถาบันการเงินจะเป็นผู้นำรายชื่อลูกหนี้ที่จะไกล่เกลี่ยมาแจ้งต่อกรมบังคับคดี
สำหรับผลการดำเนินการไกล่เกลี่ยไตรมาสแรกของปีงบประมาณ 2559 (ต.ค.-ธ.ค. 2558) มีเรื่องเข้าสู่การไกล่เกลี่ย 3,048 เรื่อง คิดเป็นทุนทรัพย์ 1,311.77 ล้านบาท ซึ่งไกล่เกลี่ยสำเร็จ 2,534 เรื่อง คิดเป็นทุนทรัพย์ 760 ล้านบาท